***** ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Δεκεμβρίου 1986 για την έγκριση προσθήκης στο ιταλικό πρόγραμμα που αφορά την επεξεργασία, τη μεταποίηση και την εμπορία του καπνού, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στην ιταλική γλώσσα είναι το μόνο αυθεντικό) (87/28/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 που αφορά κοινή δράση για τη βελτίωση των όρων μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5, Εκτιμώντας: ότι στις 7 Ιουλίου 1986 η ιταλική κυβέρνηση κοινοποίησε προσθήκη στο πρόγραμμα που είχε εγκριθεί με την απόφαση 80/1036/ΕΟΚ της Επιτροπής (3) σχετικά με την επεξεργασία, τη μεταποίηση και την εμπορία του καπνού· ότι η προαναφερθείσα προσθήκη πρέπει να επιτρέπει τη διαρκή επιδίωξη των στόχων που είχαν καθορισθεί στο λήξαν πρόγραμμα, ώστε να βελτιωθούν οι δομές μεταποίησης και εμπορίας στον τομέα καπνού στην Ιταλία, και ιδίως όσον αφορά τις ποικιλίες που ανταποκρίνονται στις απαιτήσεις της αγοράς της Κοινότητας· ότι η προσθήκη περιλαμβάνει επαρκή αριθμό από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, που αποδεικνύουν ότι μπορούν να επιτευχθούν οι στόχοι που αναφέρονται στο άρθρο 1 του παρόντος κανονισμού στον τομέα του καπνού στην Ιταλία· ότι η προθεσμία που καθορίζεται για την εφαρμογή του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται το ιταλικό πρόγραμμα που αφορά την επεξεργασία, τη μεταποίηση και την εμπορία του καπνού, που ανακοινώθηκε από την ιταλική κυβέρνηση στις 7 Ιουλίου 1986, σύμφωνα με τον κανονισμό (ΕΟΚ) αριθ. 355/77. Άρθρο 2 Η παρούσα απόφαση απευθύνεται στην Ιταλική Δημοκρατία. Βρυξέλλες, 10 Δεκεμβρίου 1986.

[Source: multi_eurlex | Tokens: 1920]